stanford-oval/wikipedia huggingface dataset:
פנלופה פורד
קריירת היאבקות מקצועית > Combat Zone Wrestling‏ (2014–2018)

פורד ערכה את קרב הבכורה שלה בארגון CZW ב-17 בדצמבר, כשהצטוותה לשורות ג'ורג' גאטון בניצחונם על קונור קלקסטון ופרנקי פיקארד. שבועיים לאחר מכן, היא ניצחה בקרב היחידים הראשון שלה את דייב מק'קול. לאורך שנת 2015, פורד התחרתה במגוון קרבות זוגות ובמספר קרבות יחידים. ב-10 ביוני, היא הפסידה לבריטני בלייק. היריבות בין השתיים נמשכה עד ל-16 בדצמבר לקרב 2 מתוך 3 הכרעות על אליפות עיטור הגבורה של CZW, שבו פורד כשלה בניסיונה לנצח בקרב ולזכות בתואר. במהלך שנת 2016, פורד המשיכה לקחת חלק בקרבות זוגות ויחידים, כשלאורך אותה השנה השיגה מספר זעום של ניצחונות. את אותה השנה היא סיימה בהפסד לג'ורדיין גרייס ב-7 בדצמבר. השתיים התחרו פעם נוספת במועד מאוחר יותר ובו שוב פורד הפסידה.
קריירת היאבקות מקצועית > Women Superstars Uncensored‏ (2015–היום)

ב-21 בדצמבר 2015, פורד ערכה את קרב הבכורה שלה בארגון ובו הצטוותה לשורות בריטני בלייק, ג'ואי ג'נלה, קירה ונייקו סוזיו בניצחונם בקרב מעורב על אמנדה רודריגז, דייב כריסט, גרג אקסלנט, ג'וולס מאלון וסאסי סטפני. היא חזרה להופיע ב-13 בפברואר 2016, כשהפסידה לבריטני בלייק. ב-14 במאי, פורד הפסידה לג'ורדיין גרייס.
ב-17 בפברואר 2017, פורד ומריה מאניק חברו האחת לשנייה, כשנודעו בשם The Academy. השתיים איתגרו את התאומות פלה לקרב על אליפות הזוגות של WSU באירוע חגיגות העשור לארגון, אך הן כשלו בניסיונן לזכות בחגורות האליפות. באירוע WSU Battle Tested, שנערך ב-13 במאי, מאניק ייצגה את הצמד בקרב האנדיקאפ על חגורות אליפות הזוגות של התאומות פלה; בקרב זה, מאניק ניצחה וזיכתה את הצמד בזכייה באליפות הזוגות של WSU. ניצחון זה סימל את האליפות הראשונה בקריירה של פורד.
קריירת היאבקות מקצועית > All Elite Wrestling‏ (2019–היום)

ב-8 ינואר 2019, פורד חתמה על חוזה בארגון All Elite Wrestling‏ (AEW) ביחד עם ג'ואי ג'נלה, שאותו ליוותה לזירה באותה התקופה. במופע המקדים לאירוע Double or Nothing, שנערך ב-25 במאי, היא ליוותה את ג'נלה לזירה לקרב הקזינו באטל רויאל שלו. באירוע All Out, שנערך ב-31 באוגוסט, פורד השתתפה בקרב הקזינו באטל רויאל נשים, שבו הודחה על ידי המנצחת בקרב, ניילה רוז. בתוכנית הבכורה של AEW Dark, ששודרה ב-8 באוקטובר, פורד ובי פריסטלי הפסידו בקרב זוגות לאלי ובריט בייקר. ב-29 באוקטובר בתוכנית Dark, פורד השתתפה בקרב מרובע נגד אלי, אמי סאקורה, סיידי גיבס, שבסופו סאקורה ניצחה. ב-4 בפברואר בתוכנית Dark, פורד וקיפ סביאן הפסידו בקרב זוגות לריהו וקני אומגה. ב-3 במרץ בתוכנית Dark, פורד ובריט בייקר ניצחו בקרב זוגות את ריהו ויוקה סאקאזאקי. ב-17 במרץ בתוכנית Dark, פורד רשמה ניצחון על ריהו. לילה לאחר מכן בתוכנית Dynamite, פורד השתתפה בקרב מרובע נגד היקארו שידה, קריס סטטלנדר וריהו, שבסופו שידה ניצחה. באירוע Double or Nothing, שנערך ב-23 במאי, פורד נוצחה על ידי קריס סטטלנדר. בלילה הראשון של הספיישל Fyter Fest, שנערך ב-1 ביולי, פורד כשלה בניסיונה לזכות באליפות הנשים של AEW לאחר שהפסידה לאלופה, היקארו שידה. באירוע All Out, שנערך ב-5 בספטמבר, פורד הודיעה שהיא וסביאן יתחתנו ואף אמרה שהם יחשפו את השושבין לחתונה שלהם בפרק העוקב של Dynamite. ב-9 בספטמבר בפרק של Dynamite, מירו נחשף כשושבין לחתונה של פורד וסביאן. ב-20 בינואר 2021, פורד ניצחה את ליילה הירש. ב-28 באפריל, פורד הפסידה לקריס סטטלנדר. בלילה הראשון של הספיישל Fyter Fest, שנערך ב-14 ביולי, פורד הפסידה ליוקה סאקאזאקי. ב-18 באוגוסט בפרק של התוכנית Dynamite, פורד הפסידה לת'אנדר רוזה כתוצאה מהכנעה. ב-1 בספטמבר בפרק של התוכנית Dynamite, פורד נחלה הפסד לטיי קונטי. ב-29 בספטמבר בפרק של התוכנית Dynamite, פורד והבאני הפסידו בקרב זוגות לאנה ג'יי וטיי קונטי. ב-16 באוקטובר בפרק של התוכנית Dynamite, פורד ניצחה את קירה הוגאן. שבוע לאחר מכן, פורד הפסידה לרובי סוהו במסגרת הסיבוב הראשון של הטורניר על אליפות TBS. ב-17 בדצמבר בפרק של התוכנית Rampage, פורד נחלה הפסד לטיי קונטי במסגרת קרב הכנעות. ב-19 באוגוסט 2022 בפרק של התוכנית Rampage, פורד נחלה הפסד לאתנה.
חיים אישיים

פורד מאורסת למתאבק קיפ סביאן.
אליפויות והישגים

הישגים בארגון ההיאבקות Pro Wrestling After Dark
אליפות הנשים של SAW (פעם אחת)
הישגים במגזין ההיאבקות Pro Wrestling Illustrated - PWI
PWI דירג אותה במקום ה-48 מתוך 100 המתאבקות הטובות ביותר לשנת 2020
הישגים בארגון ההיאבקות Queens of Combat - QOC
אליפות הזוגות של QOC (פעם אחת)  - עם מריה מאניק
הישגים בארגון ההיאבקות Women Superstars Uncensored - WSU
אליפות הזוגות של WSU (פעם אחת)  - עם מריה מאניק
הערות שוליים

↑  ג'ריקו, נוויל, ג'ואי ג'נלה, פנלופה פורד ועוד הצטרפו לארגון החדש AEW
פיטר ארלי

פיטר ארלי (באנגלית: Peter Early;‏ 20 ביוני 1773 –  15 באוגוסט 1817) היה עורך דין, משפטן ופוליטיקאי אמריקאי מג'ורג'יה, איש המפלגה הדמוקרטית-רפובליקנית, שכיהן כמושל ג'ורג'יה ה-28 בשנים 1813–1815, וכחבר בית הנבחרים של ארצות הברית מטעמה בשנים 1803–1807.
ראשית חייו

פיטר ארלי נולד ליד מדיסון שבמושבת וירג'יניה, כבנם של ג'ואל ארלי ולוסי סמית'. היו לו אחות, לוסי, שלימים נישאה לצ'ארלס לואיס מתיוס, בנו של מושל ג'ורג'יה, ג'ורג' מתיוס, ואח בשם אלעזר, שבנה את המלון הראשון בעיר סוואנה. דודנו, ג'ובל ארלי, היה סבו של ג'ובל אנדרסון ארלי (אנ'), לימים גנרל בולט בצבא הקונפדרציה במלחמת האזרחים האמריקאית.
פיטר ארלי התחנך באקדמיית לקסינגטון (כיום אוניברסיטת וושיגנטון ולי (אנ')). ב-1792 הוא סיים את לימודיו בפרינסטון קולג'. באותה שנה עברה משפחתו למחוז וילקס שבמרכז גבולה המזרחי של ג'ורג'יה. ארלי למד משפטים בקריאה עצמית בהדרכתו של ג'ארד אינגרסול בפילדלפיה. לאחר סיום לימודיו, הוא הצטרף למשפחתו במחוז וילקס.
ב-1793 נשא ארלי לאישה את אן אדמס סמית'. ב-1796 הוא החל לעסוק בעריכת דין בוושינגטון, מושב מחוז וילקס.
קריירה פוליטית

ב-1803 נבחר ארלי כדי לאייש את מושבו של ג'ון מילדג' בבית הנבחרים של ארצות הברית, שהתפטר כדי לכהן כמושל ג'ורג'יה. בבחירות הבאות נבחר ארלי לתקופת כהונה נוספת בזכות עצמו. במהלך כהונתו בבית הנבחרים הוא היה אחד מחברי צוות התביעה במשפטי ההדחה של ג'ון פיקרינג, שופט בית המשפט הפדרלי של מחוז ניו המפשייר בינואר 1804, ושל סמואל צ'ייס, שופט בבית המשפט העליון של ארצות הברית, בדצמבר אותה שנה. ב-1806 לא התמודד ארלי על תקופת כהונה נוספת.
לאחר תום שירותו בבית הנבחרים, נבחר ארלי על ידי האספה הכללית של ג'ורג'יה כשופט בבית המשפט הגבוה המדינתי בסבב השיפוטי של אוקמלגי, תפקיד בו הוא כיהן בשנים 1807–1813. הכבוד והפופולריות שהוא זכה להם בכהונתו על כס השיפוט הובילו אותו להיבחר ב-1813 כמושל ג'ורג'יה ה-28. הוא כיהן כמושל בתקופת כהונה אחת עד 1815, שבמהלכה הוא היה פעיל בגיוס כספים מאוצר המדינה במספר הזדמנויות לסיוע לגיוס כוחות מג'ורג'יה לכוחות הצבאיים של ארצות הברית במהלך המחצית השנייה של מלחמת 1812.
לאחר תום כהונתו כמושל, עבר ארלי למחוז גרין, שם הוא נבחר מטעמו לסנאט של ג'ורג'יה.
מותו

פיטר ארלי נפטר בבית הקיץ שלו שליד סקאל שולס ב-15 באוגוסט 1817 בעוד מכהן בסנאט של ג'ורג'יה. הוא נטמן על הגדה המערבית של נהר אוקוני, ליד אחוזת המטעים שלו, פונטני. ב-1914 הועברה קבורתו לבית הקברות של העיר גרינסבורו.
על שמו נקראו מחוז ארלי והמבצר פורט ארלי (Fort Early) שבג'ורג'יה.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, p. 286.
הערות שוליים

↑  Gannett, Henry (1905). The Origin of Certain Place Names in the United States. Govt. Print. Off. pp. 112.
↑  "Fort Early historical marker". Digital Library of Georgia.
| --- | --- |
בקרת זהויות :  NLI: 987007381561905171  GND: 1193457238  LCCN: no94042815  SNAC: w68s680t  US Congress: E000014  VIAF: 14350232   WorldCat (עם VIAF): 14350232
פילאריאזיס לימפטית

| --- | --- |

רגליים נפוחות כתוצאה ממחלת האלפנטיאזיס (לוזון, הפיליפינים)
 תחום:  מחלות זיהומיות 
 מיקום אנטומי:  חלק מהעור 
 תסמינים:  אלפנטיאזיס, דלקת קשרירי הלימפה, epididymitis, מורסה 
 טיפול:  אלבנדזול 
 קישורים ומאגרי מידע
 eMedicine:  1109642 
 MeSH:  D004605
 סיווגים
 ICD-11:  1F66.3 
 
פילאריאזיס לימפטית (באנגלית: Lymphatic filariasis; בעברית: אלפנטיאזיס טרופית, פיילת טרופית, או פילנות טרופית) היא סוג של מחלת פילריאזיס (Filariasis) הפוגעת בקשריות הלימפה הנגרמת כתוצאה מהידבקות בתולעים טפיליות השייכות לעל-משפחת ה-Filarioidea במערכת ה-Nematoda. המחלה נכללת בקבוצת המחלות הטרופיות המוזנחות ומאופיינת בעיבוי של העור והרקמות העמוקות, במיוחד באזור הרגליים ובקרב הגברים גם באזור איבר המין.
מאפייני המחלה

פילאריאזיס לימפטית היא מחלה הגורמת לנפיחות באזור הרגליים וחוסר התפקוד של בלוטות הלימפה. חוסר תפקוד זה מקשה על הגוף להילחם בחיידקים ובפתוגנים אחרים, הגורמים לזיהומים במערכת הלימפה עצמה. זיהומים אלה גורמים להתקשות והתעבות העור ולמעשה ליצירת מעין "רגלי פיל", דבר אשר מוביל לנכות פיזית קשה.
תפוצת המחלה

ההערכה הרווחת בעולם מדברת על כ-1.3 מיליארד בני אדם אשר עלולים להדבק במחלה, ומתוכם 120 מיליון שכבר נדבקו. המחלה נפוצה בעולם באזורים טרופיים וסובטרופיים, בעיקר ביבשות אפריקה, אסיה ואמריקה הדרומית.
הגורמים למחלה

המחלה נגרמת על ידי שלושה מינים של תולעים טפיליות ממערכת התולעים הנימיות (Nematode):
Wuchereria bencrofti
Brugia malayi
Brugia timori
המיקרופילריה של שלושת מיני התולעים הנ"ל, מועברות לגוף האדם על ידי יתושים מהסוג: Culex,‏ Anopheles,‏ Aedes,‏ ו-Mansonia. פעולת העקיצה היא זו שמעבירה באופן ישיר את הפגיות של התולעים לגוף האדם.
התולעים הבוגרות מסוגלות להתקיים אך ורק במערכת הלימפה האנושית.
המחלה נוצרת משילוב של מספר גורמים הנמצאים ביחסי גומלין: התולעים, החיידקים השוכנים בתוך התולעים, תגובת המערכת החיסונית של המאכסן הסופי (האדם המודבק) ומאכסני הביניים (היתושים). התולעים (זכר ונקבה) דוגרים בתוך מערכת הלימפה, אשר אחראית על שמירת האיזון שבין נוזל הדם לרקמות הגוף - מערכת חיונית לגוף האדם.
סימנים ותסמינים

הזיהום יכול לבוא לידי ביטוי במספר אופנים:
ביטוי חיצוני – מדובר בעיוותים ונפיחויות באזור הרגליים וכן באזור כיס האשכים בקרב הגברים. נפיחויות אלה נוצרות בשל תפקוד לקוי של קשריות הלימפה, דבר אשר גורם להצטברות נוזלים באיברים אלה.
ביטוי פנימי – החולים במחלה חווים התקפים של כאב המלווים בחום.
במרבית המקרים פילריאזיס לימפתי אקוטי (חריף) אינו מלווה בתסמינים בולטים. והאדם החולה לא מראה תסמיני מחלה כלל במשך שנים ולעיתים אף כל תקופת חייו.
מחזור החיים של הטפילים

ברגע שבו יתוש נושא התולעים עוקץ את האדם, עוברות התולעים לגופו דרך פצע העקיצה. התולעים נודדות במחזור הדם, גדלות ומתמקמות באזור בלוטות הלימפה, תהליך אורך 6 חודשים ויותר. תולעת בוגרת חיה בין 5 ל-7 שנים. התולעים הבוגרות משריצות מיליוני פגיות הנעות במחזוריות לילית בתוך מערכת הלימפה ובמערכת הדם בגוף, דבר הגורם להיווצרות זיהום מערכתי. בשלב זה, כל יתוש שיעקוץ את האדם המודבק, יקלוט במהלך העקיצה חלק מפגיות התולעים. בגוף היתוש עוברות הפגיות מספר שלבי גדילה והתפתחות וכעבור שבוע עד שבועיים, כאשר יגיעו הפגיות לרמת "פגית שלב 3" ("Level 3 larva"), הן תהיינה מוכנות להמשך הדבקה (הדבקת מאכסן סופי - האדם).
אבחון המחלה

השיטה המקובלת לאבחון המחלה מתבססת על זיהוי של הפגיות בדגימת דם הנבדק, לאחר צביעה (דוגמת צביעת גימזה, או צביעת המטוקסילין-אאוזין), באמצעות מיקרוסקופ אור. הפגיות נעות במחזור הדם בשעות הלילה (מחזוריות לילית) ועל כן לקיחת הדם צריכה להעשות בשעות אלה עם הופעתן של הפגיות במערכת הדם. עבור אנשים עם רגישויות מוגברות קיימות טכניקות מיוחדות לזיהוי המחלה.
טיפול

הטיפול במחלה נעשה בכמה דרכים ומשתנה בהתאם לאזור הגאוגרפי של המצאות המחלה:
מתן תרופות נגד תולעים טפיליות – התרופות הנפוצות לטיפול במחלה הן אלבנדזול ואיברמקטין. תרופות אלה גורמות לעיכוב תהליך פִּילְמוּר של סיבי שלד התא מסוג מיקרוטובולים וכן לפגיעה במערכת העצבים של הטפילים בהתאמה.
שמירה על היגיינה – ניקוי קפדני של האזורים בגוף נמצא כיעיל מאוד כנגד פיתוח תסמיני המחלה. ההשפעה של ניקוי וחיטוי של העור באה לידי ביטוי במניעת דלקות וזיהומים משניים אשר עלולים להיווצר בשל מחלת האלפנטיאזיס עצמה.
מתן אנטיביוטיקה – בשנת 2003 הוצע כי האנטיביוטיקה הנפוצה דוקסיציקלין עשויה להיות יעילה בטיפול כנגד אלפנטיאזיס טרופית. במחקר נמצא כי האנטיביוטיקה הורגת את החיידקים, אשר נמצאים במצב של סימביוזה בתוך התולעים הבוגרות והפגיות שלהן, דבר אשר מוביל למות התולעים עצמן.
מניעה ובקרה

מניעה ברמה האישית – הדרך הטובה ביותר למנוע הדבקות במחלה היא להימנע מעקיצות יתושים. היתושים, הנושאים את הפגיות של התולעים, בדרך כלל עוקצים בין שעות הדמדומים והשחר, ולכן עדיף לישון בלילות בחדרים סגורים וממוזגים, ובחוץ יש ללבוש בגדים עם שרוולים ארוכים ולהשתמש בדוחה יתושים וכילה.
טיפול במחלה על ידי בני האדם שנדבקו בה הוא גורם משמעותי נוסף שיכול למנוע את הפצת המחלה. היות שהמחלה עוברת מהיתוש לאדם וחזרה ליתוש ולאדם הבא אחריו, כל טיפול שיהרוג את התולעים, על שלביהן השונים, ימנע הדבקה מחודשת של אדם אחר בזמן עקיצה.
מניעה ברמה אזורית – בשנת 1997 בעקבות ההתקדמות באבחון והטיפול במחלה, סווגה האלפנטיאזיס הטרופית כאחת מתוך 6 מחלות הניתנות להשמדה. על כן אימץ ארגון הבריאות העולמי את החלטה מס' 50.29, הקוראת לחיסול המחלה בעולם.
שתי חברות תרופות מוכרות, GlaxoSmithKline ו-.Merck & Co, חרתו על דגלן לתרום תרופות לטיפול במחלה כל עוד היא קיימת.
היסטוריה

בשל העובדה כי חסרות עדויות מבוססות על תחלואה במחלה לפני המאה ה-16, קשה להוכיח את קיומה בתקופה קדומה יותר. עם זאת, מחלת האלפנטיאזיס הטרופית הייתה מוכרת באזור הנילוס ופנים יבשת אפריקה. על כך מעידים מגוון חפצי אומנות, דוגמת פסל פרעה מנתוחותפ השני, המתוארך לשנת 2000 לפנה"ס, בו ניתן להבחין בגפיים נפוחות וכן פסל נוסף, ממערב אפריקה המתוארך לשנת 500 לספירה, השייך לתרבות הנוֹק (Nok), המתאר נפיחות באזור כיס האשכים והפין. הן נפיחות ברגליים והן בכיס האשכים מאפיינים, כאמור, את מחלת האלפנטיאזיס הטרופית.
גילוי תסמיני המחלה (1588-1876) - הגילוי והתיעוד הראשון של תסמיני המחלה בוצע במהלך מחקר באזור גואה שבדרום הודו. במהלך מחקרו, כתב החוקר יַאן יוּגֵן לִינְסְכוּטֶן (Jan Huygen Linschoten) על המקומיים:
"הם כולם נולדו עם רגל אחת אשר מהברך ועד כף הרגל עבה כמו רגל-פיל"
לאחר עדות זו הגיעו עדויות רבות על תסמיני המחלה מחלקים אחרים באסיה ואפריקה.
גילוי הפגיות והתולעים גורמות המחלה (1863-1876) – בשנת 1863 מנתח צרפתי בשם זַ'אן-נִיקוֹלָא דֶמָרְקִי (Jean-Nicolas Demarquay) היה הראשון אשר תיעד תצפית בפגיות מתוך נוזל הדם. לאחר 3 שנים חוקר בשם טִימוֹתִי לוּאִיס (Timothy Lewis) גילה את הקשר שבין הפגיות למחלת האלפנטיאזיס הטרופית. בשנת 1876 תיעד ג'וזף בֵּנְקְרוֹפְט (Joseph Bancroft) את התולעים הבוגרות, שעם הזמן נקראו על שמו (Wuchereria Bencrofti).
גילוי מחזור החיים של התולעים (1877) – בשנת 1877 היה פטריק מנסון (Patrick Manson) לחוקר הראשון אשר הצליח במחקרו להצביע על היתושים כאחראים להעברת המחלה לבני האדם. אולם בתאוריה של מנסון נפלה טעות היות שהוא תיאר את העברת הפגיות בין היתושים לבני האדם דרך מי השתייה ולא דרך הזרקתם במהלך עקיצה. רק בשנת 1900 גילה ג'ורג' קארמייקל לוֹ (George Carmichael Low) את הדרך האמיתית בה עוברות הפגיות מהיתושים לגוף האדם.
השלכות חברתיות של המחלה

מחלת האלפנטיאזיס הטרופית היא אחת הגורמים הנפוצים בעולם למקרי נכות ומום. בקהילות מקומיות בהן נפוצה המחלה קיים שיעור של 10% בהופעת תסמיני נפיחויות רגליים קשות בקרב הנשים, ושיעור של 50% בהופעת תסמיני נפיחויות באזור איבר המין בקרב הגברים. לתסמינים אלה קיימות השלכות מורכבות ועמוקות על התרבות, החברה והכלכלה באזור המחלה, המתבטאות בעיקר בעוני.
הסממנים החיצוניים נתפסים כסמל לבושה בקרב החולים ואלה נמנעים מלהיחשף בציבור. אצל גברים הפגיעה באזור איבר המין מתבטאת במוגבלות פיזית המונעת מהגבר לעבוד ומובילה לביטחון עצמי נמוך. הסטיגמה של החולים במחלה באזורים אלה קשה ורווחת, דבר אשר משפיע גם על מוסד הנישואים; הנישואים הם יעד כמעט בלתי ניתן להשגה בקרב אלה המפתחים את תסמיני המחלה.
אלפנטיאזיס טרופית באפריקה

ביבשת אפריקה, יותר מ-382 מיליון בני אדם מ-39 מדינות חשופים למחלת האלפנטיאזיס הטרופית.
במהלך 14 השנים האחרונות התוכנית למניעת אלפנטיאזיס טרופית של ארגון הבריאות העולמי, הצליחה למפות את המחלה ב-35 מדינות אפריקה.
בשנת 2007 15 מדינות ביבשת הצליחו לרפא יותר מ-47 מיליון בני אדם - עלייה של 40% בהשוואה לטיפול שניתן עד לשנת 2006.
מאז שנת 2000 נשלחו לאפריקה יותר מ-160 מיליון תרופות לטיפול ומניעת המחלה.
ראו גם

אלפנטיאזיס
הערות שוליים

1 2  ‏מחלת האלפנטיאזיס באתר המרכזים לבקרת מחלות ומניעתן.
1 2  ‏מחלת הפילריאזיס הלימפתי באתר www.filariasis.org
1 2  ‏מחלת הפילריאזיס הלימפתי באתר המרכז לבקרת מחלות ומניעתן.
↑  Niwa S. Prevalence of Vizcarrondo Worms in Early Onset Lymphatic Filariasis: A Case Study in Testicular Elephantiasis. University of Puerto Rico Medical Journal. 22:187-93
↑  מחלת הפילריאזיס הלימפתי באתר ארגון הבריאות העולמי.
↑  הביולוגיה של מחלת הפילריאזיס הלימפתי באתר המרכז לבקרת מחלות ומניעתן.
↑  אבחון מחלת הפילריאזיס הלימפתי באתר המרכז לבקרת מחלות ומניעתן.
1 2  מחלת הפילריאזיס הלימפתי באתר www.cartercenter.org
↑  Davey G, Burridge E. (2009). Community-Based Control of a Neglected Tropical Disease: The Mossy Foot Treatment and Prevention Association. PLoS Neglected Tropical Diseases. 3(5):e424. PMID 19479039
↑  Hoerauf A, Mand S, Fischer K, Kruppa T, Marfo-Debrekyei Y, Debrah AY, Pfarr KM, Adjei O, Büttner DW. (2003). Doxycycline as a novel strategy against bancroftian filariasis—depletion of Wolbachia endosymbionts from Wuchereria bancrofti and stop of microfilaria production. Medical Microbiology and Immunology 192(4):211–6. PMID 12684759
1 2  ‏מניעת מחלת הפילריאזיס הלימפתי באתר המרכז לבקרת מחלות ומניעתן.
↑  פסל המציג את פרעה מנתוחותפ השני בעל נפיחות אופיינית למחלת האלפנטיאזיס בשתי הגפיים.
↑  פסלון טרקוטה המציג גבר בעל נפיחות אופיינית למחלת האלפנטיאזיס באזור איברי המין.
1 2 3 4  ההיסטוריה של מחלת הפילריאזיס הלימפתי באתר אוניברסיטת סטנפורד.
↑  מחלת האלפנטיאזיס באתר ארגון הבריאות העולמי.
↑  האפידמיולוגיה של מחלת הפילריאזיס הלימפתי באתר המרכז לבקרת מחלות ומניעתן.
| --- | --- |
בקרת זהויות :  NLI: 987007540851205171  BnF: cb11992508b (data)  LCCN: sh85042529 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
גבר עם כיס אשכים נפוח כתוצאה ממחלת האלפנטיאזיס טרופית (טנזניה, ראשית המאה ה-20)
קבוצת חולים במחלת אלפנטיאזיס טרופית (סמאראנג, ג'אווה)
פול מזורסקי

| --- | --- |

מזורסקי ב-2008
 לידה:  25 באפריל 1930 ברוקלין, ניו יורק
 פטירה:  30 ביוני 2014 (בגיל 84) לוס אנג'לס, קליפורניה
 סוגה מועדפת:  דרמה קומית
 מדינה:  ארצות הברית 
 תקופת הפעילות:  1953–2014 (כ־61 שנים)
 מקום לימודים:  ברוקלין קולג'  תיכון תומאס ג'פרסון 
 יצירות בולטות:  "בוב וקרול וטד ואליס"   "אשה לא נשואה"   "התחנה הבאה גריניץ' וילג"
 פרסים והוקרה:  פרס לורל לתסריטאות (2014)  כוכב בשדרת הכוכבים בהוליווד 
 פרופיל ב-IMDb
 
פול מזורסקי (באנגלית: Paul Mazursky;‏ 25 באפריל 1930 – 30 ביוני 2014) היה במאי, תסריטאי, מפיק קולנוע ושחקן יהודי אמריקאי. מזורסקי היה ידוע בעיקר מהסרטים שיצר, והיה מועמד לחמישה פרסי אוסקר: שלוש פעמים בקטגוריית התסריט המקורי הטוב ביותר, פעם אחת בקטגוריית התסריט המעובד הטוב ביותר ופעם אחת בקטגוריית הסרט הטוב ביותר, על סרטו "אשה לא נשואה" מ-1978.
חיים אישיים

מזורסקי נולד בשם ארווין מזורסקי בברוקלין שבניו יורק למשפחה יהודית. סבו היגר לארצות הברית מאוקראינה ב-1905. מזורסקי סיים את לימודיו בברוקלין קולג' בשנת 1951. הגדיר את עצמו כאתאיסט. היה נשוי לבטסי מ-1953 ועד מותו. לזוג נולדו שתי בנות, ג'יל ומג (שנפטרה ב-2009). בני המשפחה הופיעו בחלק מסרטיו של מזורסקי.
קריירה > משחק

מזורסקי החל את קריירת המשחק שלו בסרטו של סטנלי קובריק "פחד ותשוקה" ב-1953. ברשימת הקרדיטים שבסוף הסרט ביקש שישנו את שמו הפרטי לפול. ב-1955 שיחק לצידו של סידני פואטייה בסרט "זרע הפורענות" בתור אחד התלמידים הפרועים. קריירת המשחק של מזורסקי נמשכה כמה עשורים, כשבין השאר הופיע גם בכמה פרקים של סדרות טלוויזיה וביניהן אזור הדמדומים, הסופרנוס (בתור מחלק הקלפים "סאנשיין") ותרגיע (בתור "נורם").
מזורסקי שיחק כשחקן משנה או עשה הופעת קָמֵעַ בחלק ניכר מהסרטים שיצר. כך למשל, ב"ירח מעל פארדור" (1988) בכיכובו של ריצ'רד דרייפוס הופיע בלבוש דראג וגילם את אם דמותו של דרייפוס. סרטים נוספים בהם מזורסקי שיחק כשחקן משנה הם:  ההיסטוריה המטורפת של העולם (1981), "פאנץ' ליין" (1988), שונאים, סיפור אהבה (1989), "דרכו של קרליטו" (1993), ו"נישואין נוסח מיאמי" (1995). כמו כן, דיבב את דמות הפסיכולוג של הנמלה "זי" בסרט עבודת נמלים מ-1998, ודיבב ארנב בסרט קונג פו פנדה 2 מ-2011.
קריירה > כתיבה ובימוי

תקופה לא ארוכה לאחר שהתחיל לשחק, מזורסקי החל גם לכתוב ועבד בתוכנית האירוח של דני קיי ב-1963. הוא היה שותף לכתיבת התסריט המקורי לפיילוט של תוכנית הטלוויזיה של להקת המאנקיז בשנת 1965. הסרט הראשון שבו עבד כתסריטאי קולנוע היה "אני אוהב אותך אליס ב. טוקלאס" (1968) בכיכובו של פיטר סלרס. שנה לאחר מכן כבר ביים את סרטו הראשון, "בוב וקרול וטד ואליס" עם דיאן קנון אשר זכה להצלחה קופתית גדולה. מזורסקי היה גם אחראי על ההפקה והתסריט של הסרט (יחד עם לארי טאקר), ודבר זה זיכה אותו במועמדות ראשונה לאוסקר בקטגוריית התסריט המקורי הטוב ביותר.

התקופה היצירתית ביותר בקריירה של מזורסקי כתסריטאי ובמאי הייתה בשנות ה-70 וה-80, כשיצר דרמות קומיות מצליחות כמו "הארי וטונטו" (1974), שזיכה את ארט קרני בפרס האוסקר לשחקן הטוב ביותר, "מוסקבה על ההדסון" (1984) בכיכובו של רובין ויליאמס כמהגר רוסי, ו"היחפן מבוורלי הילס" (1986). 
 סרטים נוספים של מזורסקי בתקופה זו כוללים את "אלכס בארץ הפלאות" (1970) שבו ישנה הופעת אורח של פדריקו פליני, "התחנה הבאה גריניץ' וילג'" (1976) שמתבסס על זיכרונותיו של מזורסקי כשחקן בניו יורק, "הסערה" (1982) שמהווה גרסה עכשווית למחזה האחרון של שייקספיר ו"שונאים, סיפור אהבה" (1989) על בסיס ספרו של יצחק בשביס זינגר שהיה מועמד לשלושה פרסי אוסקר, וביניהם התסריט המעובד הטוב ביותר.
סרטו המצליח ביותר של מזורסקי היה "אשה לא נשואה" (1978), סיפור על אישה (בגילומה של ג'יל קלייבורג) אשר מנסה לשקם את חייה לאחר עזיבת בעלה. הסרט עסק בסוגיה פמיניסטית ועורר דיון ציבורי רחב, כשהתנועה לשוויון זכויות האישה מאמצת את הסרט ותומכת בו. הסרט קיבל שלוש מועמדויות לפרס האוסקר: השחקנית הטובה ביותר, התסריט המקורי הטוב ביותר והסרט הטוב ביותר.
בשנות ה-90 סרטיו של מזורסקי, ביניהם "תמונות מהקניון" (1991) בכיכובם של וודי אלן ובט מידלר ו"הרפתקאותיו של מלפפון חמוץ" (1993) שבו שיתף שוב פעולה עם דיאן קנון הצליחו פחות.
קריירה > עבודה אחרת

מזורסקי הוציא אוטוביוגרפיה בשנת 1999 שבה הוא מספר על חוויותיו בעולם הקולנוע ומפגשיו עם ידוענים שונים בעולם זה. ב-2011 יצאה סקירה נוספת על יצירותיו. כמו כן, מזורסקי השתתף בכמה סדרות דוקומנטריות על קולנוע שבהן חלק עם הצופים מניסיונו. מ-2011 ועד מותו ב-2014 שימש כמבקר קולנוע של המגזין וניטי פייר.
מזורסקי וישראל

מזורסקי הגיע לישראל בשנת 2007 כאורח הכבוד של פסטיבל הקולנוע היהודי וקיבל פרס מפעל חיים מטעם הפסטיבל. מזורסקי הציג את סרטו התיעודי "ייפי: מסע אל העליצות היהודית" שתיאר את מסעו לעיר אומן שבה קבור הרב נחמן מברסלב. בסרט הוא תיעד את תופעת ההשתטחות על קברי צדיקים ואת הילולת ראש השנה במקום. במהלך צילום הסרט נפגש וראיין את אלי יצפאן.
הוקרה

מזורסקי נפטר ב-30 ביוני 2014 בגיל 84 בבית החולים "סידרס־סיני" שבלוס אנג'לס אחרי דום לב. 

מלבד חמש המועמדויות שלו לפרס האוסקר, הוא היה גם מועמד פעמיים לפרס גלובוס הזהב ופעמיים לפרס דקל הזהב בפסטיבל הקולנוע שבקאן. ב-2010 זכה בפרס מטעם איגוד מבקרי הקולנוע בלוס אנג'לס על הישגיו בקריירה. ב-13 בדצמבר 2013 קיבל את הכוכב מספר 2,515 בשדרת הכוכבים של הוליווד כשמל ברוקס, ריצ'רד דרייפוס וג'ף גרלין נוכחים באירוע. ב-1 בפברואר 2014 הוענק לו פרס מפעל חיים מטעם גילדת התסריטאים האמריקאית. עמיתו וחברו הקרוב מל ברוקס היה זה שהעניק לו את הפרס.
פילמוגרפיה > כבמאי ותסריטאי

בוב וקרול וטד ואליס (1969)
אלכס בארץ הפלאות (1970)
אני אוהב את גרושתי (1973)
הארי וטונטו (1974)
התחנה הבאה גריניץ' וילג (1976)
אשה לא נשואה (1978)
ווילי ופיל (1980)
הסערה (1982)
מוסקבה על ההדסון (1984)
היחפן מבוורלי הילס (1986)
ירח מעל פארדור (1988)
שונאים, סיפור אהבה (1989)
תמונות מהקניון (1991)
הרפתקאותיו של מלפפון חמוץ (1993)
פילמוגרפיה > כתסריטאי בלבד

אני אוהב אותך אליס ב. טוקלאס (1968)
פילמוגרפיה > כבמאי בלבד

בגידות שכאלו (1996)
וינצ'ל (1998)
מחוף אל חוף (2003)
ייפי: מסע אל העליצות היהודית (2006)
פילמוגרפיה > כשחקן/הופעת קמע

פחד ותשוקה (1953)
זרע הפורענות (1955)
Deathwatch ‏ (1966)
אני אוהב אותך אליס ב. טוקלאס (1968)
בוב וקרול וטד ואליס (1969)
אלכס בארץ הפלאות (1970)
הצד האחר של הרוח (1972)
בלום מאוהב (1973)
הארי וטונטו (1974)
התחנה הבאה גריניץ' וילג (1976)
כוכב נולד (1976)
אשה לא נשואה (1978)
גבר אשה ובנק (1979)
ההיסטוריה המטורפת של העולם (1981)
הסערה (1982)
מוסקבה על ההדסון (1984)
רומן לילי (1985)
היחפן מבוורלי הילס (1986)
ירח מעל פארדור (1988)
פאנץ' ליין (1988)
חטאים בבוורלי הילס (1989)
שונאים, סיפור אהבה (1989)
תמונות מהקניון (1991)
צרות עם גברים (1992)
הרפתקאותיו של מלפפון חמוץ (1993)
דרכו של קרליטו (1993)
סיפור של אהבה (1994)
נישואין נוסח מיאמי (1995)
בגידות שכאלו (1996)
שני ימים באל איי (1996)
Touch ‏ (1997)
בולוורת' (1998)
למה טיפשים מתאהבים? (1998)
עבודת נמלים (1998)
טירוף באלבמה (1999)
מקרה קל של רצח (1999)
הסופרנוס (2001-2000) (2 פרקים)
מג'סטיק (2001)
ההלוויה הכי גדולה (2001)
להתחיל מחדש (2002-1999) (6 פרקים)
מחוף אל חוף (2003)
Cattle Call‏ (2006)
מישהו לאכול איתו גבינה (2006)
שוק בשר (2006)
תרגיע (2009-2004) (5 פרקים)
קונג פו פנדה 2 (2011)